ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 19ης Ιουλίου 2012 για την έγκριση μεθόδων ταξινόμησης σφαγίων χοίρων στο Βέλγιο [κοινοποιηθείσα υπό τον αριθμό C(2012) 4933] (Τα κείμενα στη γαλλική και την ολλανδική γλώσσα είναι τα μόνα αυθεντικά) (2012/416/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 43 στοιχείο ιγ) σε συνδυασμό με το άρθρο 4, Εκτιμώντας τα ακόλουθα: (1) Το παράρτημα V τμήμα B σημείο IV.1 του κανονισμού (ΕΚ) αριθ. 1234/2007 προβλέπει ότι για την ταξινόμηση σφαγίων χοίρων, η περιεκτικότητα σε άπαχο κρέας εκτιμάται με μεθόδους ταξινόμησης που εγκρίνονται από την Επιτροπή. Επιτρέπεται να εγκρίνονται μόνο στατιστικώς αποδεδειγμένες μέθοδοι εκτίμησης που βασίζονται στη φυσική μέτρηση ενός ή περισσοτέρων ανατομικών μερών του σφαγίου χοίρου. Η έγκριση των μεθόδων ταξινόμησης εξαρτάται από την τήρηση μέγιστης ανοχής για το στατιστικό σφάλμα εκτίμησης. Η ανοχή αυτή καθορίζεται στο άρθρο 23 παράγραφος 3 του κανονισμού (ΕΚ) αριθ. 1249/2008 της Επιτροπής, της 10ης Δεκεμβρίου 2008, για τη θέσπιση λεπτομερών κανόνων για την εφαρμογή των κοινοτικών κλιμάκων κατάταξης των σφαγίων βοοειδών, χοίρων και προβάτων καθώς και για την κοινοποίηση των σχετικών τιμών (2). (2) Με την απόφαση 97/107/ΕΚ (3), η Επιτροπή ενέκρινε τη χρήση πέντε μεθόδων ταξινόμησης σφαγίων χοίρων στο Βέλγιο. (3) Λόγω αλλαγών στον πληθυσμό των χοίρων, οι μαθηματικοί τύποι που χρησιμοποιούνται με τις μεθόδους αυτές υποτιμούν, επί του παρόντος, την περιεκτικότητα του σφαγίου σε άπαχο κρέας. Συνεπώς, είναι αναγκαία η επικαιροποίηση του μαθηματικού τύπου των εγκεκριμένων μεθόδων και η προσθήκη και χρήση τριών νέων μεθόδων ταξινόμησης. (4) Το Βέλγιο ζήτησε από την Επιτροπή την έγκριση οκτώ μεθόδων ταξινόμησης σφαγίων χοίρων στην επικράτειά του και υπέβαλε λεπτομερή περιγραφή της δοκιμασίας τεμαχισμού, αναφέροντας τις αρχές στις οποίες βασίζονται οι μέθοδοι αυτές, τα αποτελέσματα της δοκιμασίας τεμαχισμού και τις εξισώσεις που χρησιμοποιούνται για τον υπολογισμό της εκατοστιαίας αναλογίας άπαχου κρέατος στο πρωτόκολλο που προβλέπεται στο άρθρο 23 παράγραφος 4 του κανονισμού (ΕΚ) αριθ. 1249/2008. (5) Από την εξέταση της αίτησης αυτής προέκυψε ότι πληρούνται οι όροι έγκρισης των σχετικών μεθόδων ταξινόμησης. Συνεπώς, θα πρέπει να εγκριθούν οι εν λόγω μέθοδοι ταξινόμησης στο Βέλγιο. (6) Δεν θα πρέπει να επιτρέπεται η τροποποίηση των συσκευών ή των μεθόδων ταξινόμησης, εκτός αν εγκριθεί ρητά με εκτελεστική απόφαση της Επιτροπής. (7) Για λόγους σαφήνειας και ασφάλειας δικαίου, θα πρέπει να καταργηθεί η απόφαση 97/107/ΕΚ. (8) Λαμβανομένων υπόψη των τεχνικών περιστάσεων που συνδέονται με την εισαγωγή νέων οργάνων και νέων εξισώσεων, είναι σκόπιμο να εξακολουθήσουν να εφαρμόζονται οι μέθοδοι ταξινόμησης σφαγίων χοίρων που εγκρίθηκαν με την απόφαση 97/107/ΕΚ έως τις 30 Σεπτεμβρίου 2012. (9) Τα μέτρα που προβλέπονται στην παρούσα απόφαση είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Επιτρέπεται η χρήση των ακόλουθων μεθόδων για την ταξινόμηση των σφαγίων χοίρων στο Βέλγιο, σύμφωνα με το παράρτημα V τμήμα B σημείο IV.1 του κανονισμού (ΕΚ) αριθ. 1234/2007: α) η συσκευή «Capteur Gras/Maigre - Sydel (CGM)» και οι σχετικές μέθοδοι εκτίμησης, που περιγράφονται λεπτομερώς στο μέρος 1 του παραρτήματος· β) η συσκευή «Giralda Choirometer Pork Grader (PG 200)» και οι σχετικές μέθοδοι εκτίμησης, που περιγράφονται λεπτομερώς στο μέρος 2 του παραρτήματος· γ) η συσκευή «Hennessy Grading Probe (HGP 4)» και οι σχετικές μέθοδοι εκτίμησης, που περιγράφονται λεπτομερώς στο μέρος 3 του παραρτήματος· δ) η συσκευή «Fat-O-Meat’er (FOM II)» και οι σχετικές μέθοδοι εκτίμησης, που περιγράφονται λεπτομερώς στο μέρος 4 του παραρτήματος· ε) η συσκευή «OptiScan TP» και οι σχετικές μέθοδοι εκτίμησης, που περιγράφονται λεπτομερώς στο μέρος 5 του παραρτήματος· στ) η συσκευή «CSB Image-Meater» και οι σχετικές μέθοδοι εκτίμησης, που περιγράφονται λεπτομερώς στο μέρος 6 του παραρτήματος· ζ) η συσκευή «VCS 2000» και οι σχετικές μέθοδοι εκτίμησης, που περιγράφονται λεπτομερώς στο μέρος 7 του παραρτήματος· η) η συσκευή «AutoFOM III» και οι σχετικές μέθοδοι εκτίμησης, που περιγράφονται λεπτομερώς στο μέρος 8 του παραρτήματος. Άρθρο 2 Δεν επιτρέπονται τροποποιήσεις των εγκεκριμένων συσκευών ή μεθόδων εκτίμησης, εκτός εάν οι εν λόγω τροποποιήσεις έχουν εγκριθεί ρητά με εκτελεστική απόφαση της Επιτροπής. Άρθρο 3 Η απόφαση 97/107/ΕΚ καταργείται. Ωστόσο, το Βέλγιο μπορεί να εξακολουθήσει να εφαρμόζει τις μεθόδους ταξινόμησης σφαγίων χοίρων που εγκρίθηκαν με την απόφαση 97/107/ΕΚ έως τις 30 Σεπτεμβρίου 2012. Άρθρο 4 Η παρούσα απόφαση απευθύνεται στο Βασίλειο του Βελγίου. Βρυξέλλες, 19 Ιουλίου 2012.

[Source: multi_eurlex | Tokens: 4339]